CELEX: 32018D0757
Language: da
Date: 2018-05-14 00:00:00
Title: Rådets afgørelse (EU) 2018/757 af 14. maj 2018 om opsigelse af fiskeripartnerskabsaftalen mellem Det Europæiske Fællesskab og Unionen Comorerne

24.5.2018   
            
            
               DA
            
            
               Den Europæiske Unions Tidende
            
            
               L 128/13
            
         RÅDETS AFGØRELSE (EU) 2018/757
   af 14. maj 2018
   om opsigelse af fiskeripartnerskabsaftalen mellem Det Europæiske Fællesskab og Unionen Comorerne
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 6, andet afsnit, litra a),
   under henvisning til forslag fra Europa-Kommissionen,
   under henvisning til godkendelse fra Europa-Parlamentet (1), og
   ud fra følgende betragtninger:
   
               (1)
            
            
               Rådets forordning (EF) nr. 1563/2006 (2) omhandler indgåelsen af en fiskeripartnerskabsaftale mellem Det Europæiske Fællesskab og Unionen Comorerne.
            
         
               (2)
            
            
               Et af formålene med fiskeripartnerskabsaftalen mellem Det Europæiske Fællesskab og Unionen Comorerne er at sikre, at foranstaltningerne til bevarelse og forvaltning af fiskeressourcerne bliver effektive, og at ulovligt, urapporteret og ureguleret fiskeri (»IUU-fiskeri«) bekæmpes.
            
         
               (3)
            
            
               Fiskeripartnerskabsaftalen mellem Det Europæiske Fællesskab og Unionen Comorerne gælder i henhold til aftalens artikel 11 i syv år fra ikrafttrædelsesdatoen og fornyes automatisk i yderligere perioder på syv år, medmindre en af parterne meddeler, at de ønsker at opsige den.
            
         
               (4)
            
            
               I henhold til artikel 12 i fiskeripartnerskabsaftalen mellem Det Europæiske Fællesskab og Unionen Comorerne kan en part opsige aftalen, hvis der er tungtvejende grunde til det såsom manglende overholdelse af parternes forpligtelse til at bekæmpe IUU-fiskeri. Den part, der ønsker at opsige aftalen, skal mindst seks måneder før udløbet af første periode eller hver yderligere periode meddele den anden part, at den agter at opsige aftalen. Når én part har givet sådan meddelelse, skal parterne holde samråd.
            
         
               (5)
            
            
               I henhold til artikel 31 i Rådets forordning (EF) nr. 1005/2008 (3) (»IUU-forordningen«) identificerer Kommissionen de tredjelande, som den betragter som ikkesamarbejdende tredjelande for så vidt angår bekæmpelse af IUU-fiskeri. Et tredjeland kan identificeres som et ikkesamarbejdende tredjeland, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
            
         
               (6)
            
            
               I overensstemmelse med en afgørelse vedtaget af Kommissionen den 1. oktober 2015 (4) underrettede Kommissionen Unionen Comorerne om muligheden for, at landet ville blive identificeret som et ikkesamarbejdende tredjeland med hensyn til bekæmpelse af IUU-fiskeri under henvisning til Unionen Comorernes politik med hensyn til bekvemmelighedsflag, beviser for, at den comoriske flåde udfører ulovligt fiskeri, de comoriske myndigheders dårlige eller ikkeeksisterende overvågnings- og kontrolkapacitet og Unionen Comorernes forældede fiskerilovgivning.
            
         
               (7)
            
            
               Ved nævnte afgørelse indledte Kommissionen en dialog med Unionen Comorerne, der blev gennemført i overensstemmelse med procedurekravene i IUU-forordningens artikel 32. Unionen Comorerne traf ikke de fornødne afhjælpende foranstaltninger.
            
         
               (8)
            
            
               I lyset af Unionen Comorernes vedblivende manglende opfyldelse af de folkeretlige forpligtelser, det som flag-, havne-, kyst- og afsætningsstat har til at træffe foranstaltninger til at forebygge, afværge og standse IUU-fiskeri, blev Unionen Comorerne i overensstemmelse med IUU-forordningens artikel 31 identificeret som et ikkesamarbejdende tredjeland for så vidt angår bekæmpelse af IUU-fiskeri ved Kommissionens gennemførelsesafgørelse (EU) 2017/889 (5). Efter denne identifikation traf Unionen Comorerne imidlertid stadig ikke de fornødne afhjælpende foranstaltninger.
            
         
               (9)
            
            
               Ved Rådets gennemførelsesafgørelse (EU) 2017/1332 (6) blev Unionen Comorerne i overensstemmelse med IUU-forordningens artikel 33 tilføjet til den liste over ikkesamarbejdende tredjelande, der er opstillet ved Rådets gennemførelsesafgørelse 2014/170/EU (7).
            
         
               (10)
            
            
               I henhold til IUU-forordningens artikel 38, stk. 8, skal Kommissionen foreslå, at alle bilaterale fiskeriaftaler eller fiskeripartnerskabsaftaler med et ikkesamarbejdende tredjeland opsiges, når aftalen giver mulighed opsigelse, i tilfælde af det pågældende lands manglende overholdelse af tilsagn med hensyn til bekæmpelse af IUU-fiskeri.
            
         
               (11)
            
            
               Fiskeripartnerskabsaftalen mellem Det Europæiske Fællesskab og Unionen Comorerne bør derfor opsiges.
            
         
               (12)
            
            
               På vegne af Den Europæiske Union bør Kommissionen meddele Unionen Comorerne opsigelsen.
            
         
               (13)
            
            
               Opsigelsen bør få virkning 6 måneder efter den nævnte meddelelse.
            
         
               (14)
            
            
               Hvis Rådet fjerner Unionen Comorerne fra listen over ikkesamarbejdende lande i henhold til artikel 33 i IUU-forordningen inden opsigelsen får virkning, bør opsigelsen dog trækkes tilbage, og Kommissionen bør straks meddele Unionen Comorerne denne tilbagetrækning —
            
         VEDTAGET DENNE AFGØRELSE:
   Artikel 1
   Fiskeripartnerskabsaftalen mellem Det Europæiske Fællesskab og Unionen Comorerne, der trådte i kraft den 6. marts 2008, opsiges.
   Artikel 2
   1.   Ved denne afgørelses ikrafttræden meddeler Kommissionen på vegne af Den Europæiske Union Unionen Comorerne opsigelsen af fiskeripartnerskabsaftalen mellem Det Europæiske Fællesskab og Unionen Comorerne.
   2.   Opsigelsen får virkning 6 måneder efter den nævnte meddelelse.
   3.   Hvis Rådet fjerner Unionen Comorerne fra listen over ikkesamarbejdende lande i henhold til artikel 33 i IUU-forordningen inden opsigelsen får virkning, trækkes opsigelsen tilbage, og Kommissionen meddeler straks Unionen Comorerne denne tilbagetrækning.
   Artikel 3
   Denne afgørelse træder i kraft dagen efter offentliggørelsen i Den Europæiske Unions Tidende.
   
   
      Udfærdiget i Bruxelles, den 14. maj 2018.
      
         
            På Rådets vegne
         
         E. ZAHARIEVA
         
            Formand
         
      
   
   
      (1)  Godkendelse af 15.3.2018 (endnu ikke offentliggjort i EUT).
   
      (2)  Rådets forordning (EF) nr. 1563/2006 af 5. oktober 2006 om indgåelse af en fiskeripartnerskabsaftale mellem Det Europæiske Fællesskab og Unionen Comorerne (EUT L 290 af 20.10.2006, s. 6).
   
      (3)  Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (EUT L 286 af 29.10.2008, s. 1).
   
      (4)  Kommissionens afgørelse af 1. oktober 2015 om underretning af et tredjeland om muligheden for, at det bliver identificeret som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri (EUT C 324 af 2.10.2015, s. 6).
   
      (5)  Kommissionens gennemførelsesafgørelse (EU) 2017/889 af 23. maj 2017 om identifikation af Unionen Comorerne som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri (EUT L 135 af 24.5.2017, s. 35).
   
      (6)  Rådets gennemførelsesafgørelse (EU) 2017/1332 af 11. juli 2017 om ændring af gennemførelsesafgørelse 2014/170/EU om en liste over ikkesamarbejdende tredjelande for så vidt angår bekæmpelse af ulovligt, urapporteret og ureguleret fiskeri, for så vidt angår Unionen Comorerne (EUT L 185 af 18.7.2017, s. 37).
   
      (7)  Rådets gennemførelsesafgørelse 2014/170/EU af 24. marts 2014 om en liste over ikkesamarbejdende tredjelande for så vidt angår bekæmpelse af IUU-fiskeri i henhold til forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri (EUT L 91 af 27.3.2014, s. 43).